“የትግራይ ክልል ካቢኔ አወቃቀር በፖለቲካ አመለካከቱ ምክንያት የሚገፋ ቡድን ወይም ግለሰብ እንደሌለ ያረጋገጠ ነው”ዶክተር ሙሉ ነጋ የክልሉ ጊዜያዊ አስተዳደር ዋና ሥራ አስፈፃሚ
በጋዜጣው ሪፖርተርየትግራይ ክልል ካቢኔ አወቃቀርም በፖለቲካ አመለካከቱ ምክንያት የሚገፋ ቡድን ወይም ግለሰብ እንደማይኖር ማረጋገጡን የክልሉ ጊዜያዊ አስተዳደር ዋና ሥራ አስፈፃሚ ዶክተር ሙሉ ነጋ አስታወቁ። አስቸኳይ ዕርዳታ ለሚሹ ወገኖች እየተደረገ ያለው ድጋፍ ተጠናክሮ መቀጠሉን አመለከቱ። የትግራይ ክልል ጊዜያዊ አስተዳደር ዋና ሥራ አስፈፃሚ ዶክተር ሙሉ ነጋ ለኢዜአ እንደገለጹት፣ የክልሉ ካቢኔም በትግራይ ክልል የሚንቀሳቀሱ ህጋዊ የፖለቲካ ፓርቲዎችን ባቀፈ መልኩ መዋቀሩን ገልጸዋል።የካቢኔ አወቃቀሩ ከዚህ በኋላ በትግራይ ክልል በአመለካከቱ ምክንያት የትኛውም ግለሰብ ሆነ ቡድን መገፋት እንደሌለበት ያረጋገጠ ነው ብለዋል። የመንግሥት አገልግሎትና የፖለቲካ ፓርቲ የተለያዩ መሆኑን በተግባር ማሳየቱን ጠቁመዋል።ጊዜያዊ አስተዳደሩ በክልሉ በርካታ ውጤታማ ሥራዎችን በማከናወን ላይ እንደሚገኝ ያመለከቱት ዶክተር ሙሉ፣ ጊዜያዊ አስተዳደሩ ሥራውን በጀመረበት ወቅት የታጠቁ ግለሰቦችን ትጥቅ ማስፈታት፣ የተቋረጡ ህዝባዊ አገልግሎቶችን ማስጀመርና የክልሉን ካቤኔ አዋቅሮ ወደ ሥራ ማስገባት ላይ ትኩረት አድርጎ መሥራቱን አመልክተዋል።በአሁኑ ወቅት በርካታ የክልሉ ነዋሪዎች በፈቃዳቸው ትጥቃቸውን ለጸጥታ አካላት እያስረከቡ ይገኛሉ ያሉት ጊዜያዊ ዋና ሥራ አስፈፃሚው፣ ሸሽተው የነበሩ ሚኒሻዎችም ትጥቃቸውን አስረክበው በሰላም ወደ አካባቢያቸው እየተመለሱ እንደሆነ ጠቁመዋል። በወንጀል የማይፈለጉ የመንግሥት ሠራተኞችም ወደ ሥራ ገበታቸው መመለሳቸውን አስታውቀዋል። የክልሉ ጊዜያዊ አስተዳዳር አባላት በተለያዩ አካባቢዎች በተንቀሳቀሱበት ወቅት ጁንታው በመሰረተ ልማቶች ላይ እጅግ አሳፋሪ በሆነ መልኩ ከፍተኛ ጉዳት ማድረሱን ገልጸዋል። በተለይ የኤሌክትሪክ አገልግሎት የሚሰጡ መስመሮች በከፍተኛ ሁኔታ በመጎዳታቸው ህዝባዊ አገልግሎቶችን በሁሉም አካባቢ በፍጥነት መስጀመር አለመቻሉን አመልክተዋል። የፌዴራል መንግሥት ባደረገው ከፍተኛ ርብርብ ከደቡብ ትግራይ ጀምሮ እስከ አዲግራት ድረስ የመብራት አገልግሎት ማስጀመር ማቻሉን ገልጸዋል። በቀጣይም አገልግሎቱን በሁሉም አካባቢ ለማስጀመር ከፍተኛ ጥረት እየተደረገ መሆኑን አስታውቀዋል። ከክልሉ ነዋሪዎች ጋር በተካሄዱ ውይይቶች በጋራ ለመሥራት መግባባት ላይ መደረሱን ያመለከቱት ዶክተር ሙሉ፣ በውይይት መድረኮች ላይ ተሳታፊዎቹ ያለምንም ገደብ ሃሳባቸውን በነፃነት መግለጽ መቻላቸውንም ተናግረዋል። በክልሉ የአፈና ስርዓት ተንሰራፍቶ ከመቆየቱ ጋር ተያይዞ የውውይት መድረኮቹ አዲስ የነፃነት አየርን ያለማመዱ እንደነበሩም ጠቁመዋል። የትግራይ ክልልን መልሶ በማቋቋም ረገድ የፌዴራል መንግሥት ከፍተኛ ድጋፍ እያደረገ መሆኑን የገለጹት ዶክተር ሙሉ ፣ ከዚህ አንጻር አሁን ላይ አስቸኳይ ዕርዳታ ለሚሹ ወገኖች እየተደረገ ያለው ድጋፍ በጥሩ ሁኔታ ተጠናክሮ መቀጠሉን አስታውቀዋል። ጊዜያዊ አስተዳደሩ ሰብአዊ ድጋፎች በሁሉም ቦታ ተደራሽ እንዲሆኑ የማጓጓዝ ሥራ እያከናወነ መሆኑንም የገለጹት ዶክተር ሙሉ፣የፌዴራል መንግሥቱ ከአስቸኳይ ድጋፍ በተጨማሪ ከበጀት ጋር በተያያዙ ጉዳዮች ላይ የሚጠበቅበትን ድጋፍ እያደረገ መሆኑንም አመልክተዋል።በጠቅላይ ሚኒስትር ዶክተር አቢይ አህመድ የትግራይ ክልል ጊዜያዊ አስተዳደር
በተቋቋመበት ወቅት የፌዴራሉ
መንግሥት ለአስተዳደሩ አስፈላጊውን
ድጋፍ እንደሚያደርግ በገቡት ቃል መሰረትም
ለክልሉ ሰበዓዊ ድጋፍን ጨምሮ የተለያዩ
ድጋፎችና እገዛዎች እየተደረጉ
መሆኑን ዶክተር ሙሉ ገልጸዋል።አዲስ ዘመን  ታህሳስ 23/2013